CELEX: 32017D1104
Language: sk
Date: 2017-06-20 00:00:00
Title: Vykonávacie rozhodnutie Komisie (EÚ) 2017/1104 z 20. júna 2017, ktorým sa určuje, že dočasné pozastavenie preferenčného cla podľa článku 15 nariadenia (EÚ) č. 20/2013 nie je primerané pre dovoz banánov s pôvodom v Nikarague

21.6.2017   
            
            
               SK
            
            
               Úradný vestník Európskej únie
            
            
               L 158/49
            
         VYKONÁVACIE ROZHODNUTIE KOMISIE (EÚ) 2017/1104
   z 20. júna 2017,
   ktorým sa určuje, že dočasné pozastavenie preferenčného cla podľa článku 15 nariadenia (EÚ) č. 20/2013 nie je primerané pre dovoz banánov s pôvodom v Nikarague
   EURÓPSKA KOMISIA,
   so zreteľom na Zmluvu o Európskej únii a Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 20/2013 z 15. januára 2013, ktorým sa vykonáva bilaterálna ochranná doložka a stabilizačný mechanizmus v súvislosti s banánmi, stanovené v Dohode, ktorou sa zakladá pridruženie medzi Európskou úniou a jej členskými štátmi na jednej strane a Strednou Amerikou na strane druhej (1), a najmä na jeho článok 15 ods. 2,
   keďže:
   
               (1)
            
            
               Stabilizačný mechanizmus pre banány bol zavedený Dohodou, ktorou sa zakladá pridruženie medzi Európskou úniou a jej členskými štátmi na jednej strane a Strednou Amerikou na strane druhej (2) (ďalej len „dohoda“), a predbežne sa začal uplatňovať na krajiny Strednej Ameriky počas roku 2013 a konkrétne na Nikaraguu 1. augusta 2013.
            
         
               (2)
            
            
               Podľa tohto stabilizačného mechanizmu, implementovanom nariadením (EÚ) č. 20/2013, len čo sa prekročí stanovený spúšťací objem dovozu čerstvých banánov (položka 0803 00 19 kombinovanej nomenklatúry Európskej únie z 1. januára 2012) z jednej z dotknutých krajín, Komisia môže vykonávacím aktom, ktorý sa má prijať v súlade s postupom pre naliehavé prípady stanoveným v článku 14 ods. 4 nariadenia (EÚ) č. 20/2013, buď dočasne pozastaviť preferenčné clo uplatňované na dovoz čerstvých banánov v prípade uvedenej krajiny, alebo určiť, že takéto pozastavenie nie je primerané.
            
         
               (3)
            
            
               Dovoz čerstvých banánov s pôvodom v Nikarague do Únie prekročil 2. mája 2017 prahovú hodnotu 13 500 ton stanovenú v dohode.
            
         
               (4)
            
            
               V tejto súvislosti podľa článku 15 ods. 3 nariadenia (EÚ) č. 20/2013 Komisia zohľadnila vplyv dotknutého dovozu na situáciu na trhu Únie s banánmi, aby rozhodla, či sa má preferenčné clo pozastaviť. Komisia preskúmala vplyv dotknutého dovozu na úroveň cien v Únii, vývoj dovozu z iných zdrojov a celkovú stabilitu trhu Únie s čerstvými banánmi.
            
         
               (5)
            
            
               Dovoz čerstvých banánov z Nikaraguy predstavoval v čase, keď prekročil stanovenú prahovú hodnotu na rok 2017, iba 1,0 % dovozu čerstvých banánov do Únie v rámci stabilizačného mechanizmu pre banány. Okrem toho dovoz z Nikaraguy predstavuje menej než 1,0 % celkového dovozu čerstvých banánov do Únie.
            
         
               (6)
            
            
               Dovoz z veľkých krajín vývozu, s ktorými má Únia takisto dohodu o voľnom obchode, najmä z Kolumbie, Ekvádoru a Kostariky, dosiahol 26,5 % prahovej hodnoty v prípade Kolumbie, 27,8 % v prípade Ekvádoru a 27,1 % v prípade Kostariky. „Nevyužité“ množstvá v rámci stabilizačného mechanizmu (približne 4,2 milióna ton) sú výrazne vyššie než celkový dovoz z Nikaraguy do dnešného dňa (15 600 ton).
            
         
               (7)
            
            
               Dovozná cena z Nikaraguy bola počas prvých 2 mesiacov roku 2017 na priemernej úrovni 513 EUR za tonu, čo je o 24 % menej ako priemerné ceny ostatného dovozu čerstvých banánov do Únie.
            
         
               (8)
            
            
               Priemerná veľkoobchodná cena banánov na trhu Únie v apríli 2017 (1 020 EUR/tonu) nezaznamenala výraznejšie zmeny v porovnaní s priemernými veľkoobchodnými cenami žltých banánov v predchádzajúcich mesiacoch.
            
         
               (9)
            
            
               V tejto fáze teda neexistuje ani náznak toho, že by stabilita trhu Únie bola narušená dovozom čerstvých banánov z Nikaraguy nad stanovený ročný spúšťací objem dovozu, ani toho, že by to malo výrazný vplyv na situáciu výrobcov z Únie.
            
         
               (10)
            
            
               V máji 2017 neexistoval nijaký náznak hrozby vážneho zhoršenia alebo náznak vážneho zhoršenia ekonomickej situácie v najvzdialenejších regiónoch Únie.
            
         
               (11)
            
            
               Pozastavenie preferenčného cla na dovoz banánov s pôvodom v Nikarague sa preto v tejto fáze nezdá primerané.
            
         
               (12)
            
            
               Vzhľadom na to, že ročný spúšťací objem dovozu bol prekročený už v máji, a napriek tomu, že celkový dovoz z Nikaraguy na trh Únie je nízky, Komisia bude aj naďalej monitorovať situáciu a môže prijať opatrenia, keď to bude vhodné,
            
         PRIJALA TOTO ROZHODNUTIE:
   Článok 1
   Dočasné pozastavenie preferenčného cla na dovoz čerstvých banánov zatriedených do položky 0803 00 19 kombinovanej nomenklatúry Európskej únie a s pôvodom v Nikarague nie je primerané.
   Článok 2
   Toto rozhodnutie nadobúda účinnosť dňom jeho uverejnenia v Úradnom vestníku Európskej únie.
   
      V Bruseli 20. júna 2017
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 17, 19.1.2013, s. 13.
   
      (2)  Ú. v. EÚ L 346, 15.12.2012, s. 1.